text: X.
  Cum verò consilium Augusto de retinenda sibi suisque Monarchia jam staret, mox de illius dominationis subsidiis prudenter cogitavit. Quo igitur quam occupaverat, inter tot factionum & conjurationum, quae metuebantur, tempestates conservaret, & posteros quoque transmitteret, Caium & Lucium nepotes, ex iisque defunctis, Agrippam Posthumum & Tiberium, in familiam Caesarum induxit, aut adoptavit. Expedit quippe haud modo Reipub. sed & interest ipsius Principis, ne successor in incerto sit. Ita enim sit, ut & pluribus munimentis insistat ipse, & ambitiosae aliorum spes cohibeantur. Ac falluntur sane, qui intutum dominanti esse statuunt, ab eo vivo successorem destinari. Rectius Tacitus, qui ejusmodi haeredes imperii nuncupatos, & palam etiam agnitos, vera nuncupantium Principum munimenta Annal. i. appellavit.